*Intervju s devedesetogodišnjakinjom M. T. koja je svoje tinejdžerske godine provela u logorima tijekom Drugoga svjetskog rata boreći se za život.*

**Sjećanja sačuvana od zaborava**

*S 14 godina moju prabaku nisu mučili problem koji nas muče - nije se svađala s roditeljima zbog izlazaka, obavljanja dosadnih kućanskih poslova, škole, a pogotovo ne zbog hrane koju ne voli. Nije razmišljala o prvim ljubavima ili kako propušta izlazak, već samo hoće li doživjeti sutra.*

O strahotama života u ratu današnji trinaestogodišnjaci znaju samo iz priča starijih.

Moja prabaka ima 93 godine  i ispričala mi je o strahotama Drugoga svjetskog rata koje su nama, na sreću, samo nezamisliva prošlost. Sjećanja su to koja treba sačuvati od zaborava.

**Kako si živjela prije rata?**

Pa, ja sam živjela u kući u Hudolinima u Gorskom kotaru. Tamo smo živjeli moja mama, tata, sestra, brat te ujak i njegova obitelj. Otac i ujak su često išli po šumama zarađivati dodatno, čak su i u Slavoniju išli. Sve što smo imali, sami smo stvarali. Dok su očevi odlazili zaraditi, mi djeca bili smo s majkama. Bili smo velika obitelj. Ja sam kao djevojka ujutro hodala kilometar-dva i više do vode noseći pune teške kante, muzla životinje, vukla suhe grane, pojila životinje. Bila sam, kao i svi ostali, jako radišna. Sve su kuće imale svoju štalu i svoj vrt od kojega smo se prehranjivali. Nije bilo plaće, sve što napraviš, to i imaš, jedino su muškarci povremeno odlazili dodatno zaraditi.

**Kako ste saznali da Drugi svjetski rat počinje?**

Kako smo saznali? Nismo saznali! Došli su iz Italije, talijanska vojska, fašisti, spalili nam gotovo sve kuće i okrutno nas odveli, otjerali u logore.

**Kažeš da su vas odmah, početkom rata, odveli u logor. U kojim si logorima bila?**

Prvo su nas odveli na Rab, u Koncentarcijski logor Kampor. Bili smo pod šatorima, ležali na zemlji. Nismo se mogli ni prati, mnogo je ljudi brzo i umrlo. Onda smo iz Raba, prebačeni Gonars u Italiji. Tamo smo bili dugo. Zatim smo išli u Treviso. Sveukupno smo bili 18 mjeseci po logorima.

**Kako su vas Talijani odveli do Raba?**

Prvo su nas Talijani pokupili, najprije sve žene i djecu te ih iz Gorači, Hudolini i tog dijela, odveli u Čabar u neke barake. Sve su nam kuće popalili. Tamo smo bili neko vrijeme dok nisu došli autobusi i kamioni. Tada su nas ukrcali i odveli prema Rabu. Ima jedna priča dok smo bili na tom putu. Partizani su znali da prolazimo do šume i čekali u zasjedi u nadi da će nas spasiti. Nažalost, to je krivo prošlo i dio naših je poginuo, neki su pobjegli nazad, no brzo su ih Talijani ponovno uhvatili.

**Što se dogodilo s većinom muškaraca?**

 Između Parga i Gorači je je dolina Tratinska draga. Tamo je sada veliki spomenik jer su tamo organizirali slovenski partizani zasjedu Talijanima koji su imali zapovjedništvo u Gerovu. Ti su Talijani išli prema Sloveniji, a slovenski partizani su ih dočekali i napali te je puno Talijana poginulo. Nakon toga, drugoga su dana došli Talijani i pokupili sve muškarce iz određenih dijelova Gorači i Parga. Postrojili su ih na toj Tratinskoj dragi i strijeljali ih. Bio je to ogroman gubitak. Jednoj mojoj poznanici tada su strijeljali dva sina i muža.

**U kojem je logoru bilo najgore?**

Najgore je bilo na Rabu zato što je bilo puno kiše pa smo u vodi ležali, bilo je strašno. Stvarno nešto najgore i najstrašnije što smo proživjeli, mi koji smo preživjeli.

**Kakvi su bili uvjeti u logorima?**

Bili smo u malim vojničkim šatorima, a unutra nas je bilo po osam. Svi smo bili stisnuti jedan do drugoga.  Hrane su nam nosili toliko da je rijetko tko preživio. Mnogo ih je umrlo. Bili smo jako gladni, ležali na zemlji, prljavi i puni ušiju! Nije uopće bilo vode. Ništa nam nisu dali. Ljudi su umirali od žeđi, gladi, prljavštine.

**Zašto nisi pokušala pobjeći iz logora?**

Pa Rab je otok, znali smo i mi i oni da ne možemo pobjeći. Logor je bio okružen dvostrukom bodljikavom žicom. Nitko nije mogao nikud. U Gonarsu u Italiji bili smo smješteni u barake. Koliko bolje! Isto je bilo žice. U Trevisu su bili kasarne u kojima su bili prije bili vojnici. Sve je to bilo bolje od onih šatora na Rabu.

**Znaš li možda zašto su vas prebacili u logore u Italiji?**

Pa, ne znam točno, ali mislim da smo otišli iz Raba zbog poplave. Toliko je kiše padalo da je sve promočilo i bilo je ledeno! Došli su opet kamioni po nas i odveli nas tamo.

**Kako ste se vratili iz Gonarsa u Gorače?**

Kada je Italija kapitulirala, imali smo organizirani prijevoz do Rijeke. Ipak smo tamo još bili zatočeni na Sušaku dok rat nije do kraja završio. Tada smo došli do Gorača. Prošlo je tako dugo, ali sve je bilo spaljeno i popaljeno. Tada smo se snalazili kako god smo mogli, ali su nam trebale godine i godine da bismo se oporavili.

**Tko je preživio?**

Pa mogli su preživjeti svi koji su imali jači imunitet. Naravno, oni koji su uspjeli izdržati sve te muke, a oni koji nisu, umrli su i tamo su pokopani. Ja sam njih dosta poznavala, ipak smo svi bili iz istoga kraja, mještani iz Čabra i okolice.

**Kako je bilo u Hrvatskoj kada si se vratila?**

Vratili smo se na spaljeno. Nije bilo gotovo ni jedne kuće. Na primjer u cijelim Goračima ostala je samo jedna škola, a onda smo u njoj svi ležali jedni na drugima. Nije bilo ni hrane ni vode pa smo pješačili po Sloveniji i molili da nam daju bar toliko da možemo preživjeti.

**Osjećaš li posljedice užasa koji si proživjela u mladosti?**

Osjećam ih čak i dan danas. Od tolikih hladnoća koje smo tada proživjeli još uvijek me bole prsti.  Imam knjigu i slike koje prikazuju mrtve ljude na Rabu kako leže... Kao kosturi, gomile tijela pobacana po podu. Puno ljudi je umrlo.

**Za kraj, što misliš što ti je dalo snagu da sve to preživiš?**

Preživjela je samo jedna trećina, oni koji su bili mladi. Stariji nisu imali gotovo nikakve šanse. Snagu nam je davala samo nada da će doći oslobođenje, da će doći partizani i osloboditi nas iz toga užasa.

**Kako je rat, po tvom mišljenju, na tebe utjecao u daljnjem životu?**

Jako, jako je utjecao. Nokti mi i dan danas otpadaju zbog one poplave! No ipak ima i nekih dobrih posljedica. Naučila sam cijeniti sve. Unatoč današnjem izobilju, ja iskreno najviše volim koricu kruha i malo mlijeka. Nakon rata kada smo se vratili, nismo imali ništa, doslovno ništa. Ja sam tada, u mladosti, još u ratu, a i nakon njega jako voljela pomagati i biti društveno aktivna. Možda sam to iz rata povukla. Znaš, u tim su nas logorima grozno držali, ali sam bila mlada i to sam znala iskoristiti. Naučila sam malo i talijanskog, dovoljno da našima pomognem da prenesu neke podatke i da komuniciram s talijanskim vojnicima. Voljela sam i dosta razumjela politiku. Možda i zbog tog rata, a možda sam ja takva kakva jesam. Bila sam jako hrabra, bila sam i mudra, ali drukčije ne bih niti preživjela. Mislim da sam očvrsnula tamo, unatoč toj nesreći i stravi.

L. V., 8.r.